作者：张榘
词牌/韵律：贺新凉・贺新郎

paragraphs: 匹马锺山路。
怅年来只解，邮亭送人归去。
季子貂裘尘渐满，犹是区区羁旅。
谩空有、剑锋如故。
髀肉未消仪舌在，向樽前、莫洒英雄泪。
鞭未动，酒频举。
西风乱叶长安树。
叹离离、荒宫废苑，几番禾黍。
云栈萦纡今平步，休说襄淮乐土。
但衮衮江涛东注。
世上岂无高卧者，奈草庐、烟销无人顾。
笺此恨，付金缕。